
10. 2. 2026
Návrh na udelenie ocenení mesta Trnavy
osobám a kolektívom v zmysle VZN č. 607,
ktorým sa mení a dopĺňa VZN č. 315 
o udeľovaní ocenení mesta Trnavy v znení VZN č. 354
Návrh predkladá:	Návrh spracoval:
JUDr. Peter Bročka, LL.M	Ivana Hubinská
primátor	kancelária primátora
Spracované: 21 .1. 2026 
Zodpovedá: Katarína Koncošová, PhD.
Číslo spisu: 1999/2026

Návrh uznesenia
k návrhu na udelenie ocenení mesta Trnavy osobám a kolektívom v zmysle VZN č. 607, ktorým sa mení a dopĺňa VZN č. 315 o udeľovaní ocenení mesta Trnavy v znení VZN č. 354
Mestské zastupiteľstvo mesta Trnava po prerokovaní:
Schvaľuje
a) udelenie ocenení
A. Čestné občianstvo mesta Trnava /in memoriam/
1. Danielovi Heribanovi
za významný a nezabudnuteľný prínos v herectve a hudbe
· Finančný dar v sume 500 €
2. Doc. Ing. Jozefovi Matúšovi, CSc 
Za významný rozvoj akademického prostredia v Trnave
· Finančný dar v sume 500 €
B. Čestné občianstvo mesta Trnava
1. PaedDr. Gabrielovi Kalapošovi
za významnú prácu s talentovanou mládežou a rozvoju hudobného vzdelávania v regióne.
· Finančný dar v sume 500 €
C. Uznanie za zásluhy o rozvoj a reprezentáciu mesta Trnava
1. Komunite sestier uršulínok
Za ich neúnavnú činnosť v oblasti výchovy a vzdelávania.
· Finančný dar v sume 650 €
2. Plaveckému klubu STU Trnava
za dlhodobú výchovu plaveckej mládeže a dosahovanie výborných výsledkov v plaveckých súťažiach na medzinárodnej úrovni.
· Finančný dar v sume 650 €
3. Bc. Františkovi Albertovi
za záslužnú prácu fyzioterapeuta, trénera 1.triedy pre fitness, kulturistiku a silového trojboja 
· Finančný dar v sume 170 €
4. Prof. Ing. Františkovi Ohrablovi, PhD.
za dlhoročnú pedagogickú činnosť a výrazným prínosom v oblasti architektúry a stavebníctva.
· Finančný dar v sume 170 €
D. Uznanie za zásluhy o rozvoj a reprezentáciu mesta Trnava /in memoriam/
1. Veronike Ilavskej – Schmidtovej
za reprezentáciu v hádzanej a titul majsterka sveta v roku 1957 s československou reprezentáciou.
· Finančný dar v sume 170 €


E. Cena Mesta Trnava
1. Doc. PhDr. Jurajovi Roháčovi
za svoju odbornú a pedagogickú činnosť v archivníctve
· Finančný dar v sume 350 €
2. Mgr. Art. Stanislavovi Šurinovi
za  koncertnú činnosť doma aj v zahraničí, spoluprácou so Slovenskou filharmóniou a tvorbou duchovnej hudby vrátane festivalu Trnavské orgánové dni
· Finančný dar v sume 350 €
3. Mgr. Oľge Hajmássyovej
Za reprezentáciu na celoštátnej a medzištátnej úrovni v atletike.
· Finančný dar v sume 350 €
F. Cena Mesta Trnava /in memoriam/
1. Mariánovi Mrvovi
Za tvorivú činnosť, ktorá priniesla Trnave výrazné kultúrne obohatenie a propagáciu na domácej i medzinárodnej úrovni.
· Finančný dar v sume 350 €
Ukladá
Mestskému úradu v Trnave zabezpečiť slávnostné udeľovanie ocenení mesta Trnavy dňa 25.4.2026 s odovzdaním darov oceneným v zmysle VZN č.607, ktorým sa mení a dopĺňa VZN č. 315 o udeľovaní ocenení mesta Trnava v znení VZN č.354
Termín: 25. 4 .2026

Dôvodová správa
Primátor mesta v  zmysle VZN č. 607, ktorým sa mení a dopĺňa VZN č. 315 o udeľovaní ocenení mesta Trnavy v znení VZN č. 354 predložil písomné návrhy na udelenie ocenení na zasadnutí Mestskej rady dňa 20. 6. 2023. Mestská rada predložené písomné návrhy prerokovala a odporúča mestskému zastupiteľstvu udeliť ocenenia v zmysle predloženého návrhu. Ocenenia mesta budú odovzdané na slávnostnom udeľovaní ocenení dňa 25. 4 .2026.


Návrh na udelenie ocenení mesta Trnavy osobám a kolektívom v zmysle VZN č. 607, ktorým sa mení a dopĺňa VZN č. 315 o udeľovaní ocenení mesta Trnavy v znení VZN č. 354
Čestné občianstvo mesta Trnava in memoriam
1/	Daniel Heriban bol významný slovenský herec a hudobník. Okrem iného bol trojnásobným držiteľom divadelných ocenení Dosky – dvakrát za svoj javiskový prednes (2012 – 2013), raz na poli scénickej hudby (2013) a v rámci televízneho média získal titul OTO (2015).Jeho divadelné ale aj hudobné začiatky sú navždy spojené s Trnavou. Na ZUŠ M.SCH. Trnavského študoval akordeón a prvé herecké skúsenosti získal v Trnavskom túlavom divadle pod vedením Jakuba Nvotu a Kamila Žišku. Filmografiu Dana Heribana zastupujú v distribúcii tri celovečerné hrané filmy, z toho jeden v postprodukcii. Na poli krátkometrážnej kinematografie boli jeho príspevky zaznamenané v troch prípadoch. V rámci televízneho formátu bol bez ohľadu na metráž filmu obsadený do piatich hraných titulov, z toho jedného TV filmu, jednej minisérie, dvoch seriálov a jednej antológie. Filmová tvorba Dana Heribana nie je rozsiahla, viac sa uplatnil v televízii. Dva politické trilery, v ktorých hral, však vzbudili mimoriadny záujem slovenských divákov a patrili k najnavštevovanejším v kinách. Do oboch z filmov Únos a Sviňa obsadila Heribana režisérka Mariana Čengel Solčanská. A on sa v snímkach, ktoré sa vracali k niektorým zo zlomových momentov vývoja Slovenskej republiky, ukázal nielen ako herec mnohých tvárí. Vyjadril nimi aj svoju angažovanosť a občiansky postoj. Posledným celovečerným filmom, ktorý natočil Dano Heriban, bol film z obdobia normalizácie, v ktorom stvárnil Alexandra Dubčeka. Daniel Heriban ukončil štúdium herectva na VŠMU v roku 2004. Do SKD Martin prišiel prvýkrát hosťovať do inscenácie Štúrovci (koncert zrušený) v roku 2006, kde stvárnil postavu bubeníka Jána Chalupku. Hneď vo svojej prvej úlohe prejavil obrovský hudobný talent. Daniel bol jeden z mála hercov, ktorí majú aj hudobné vzdelanie, pred štúdiom herectva skončil hudobný odbor na konzervatóriu. Po roku hosťovania prijal stály angažmán v martinskom divadle a na osem rokov sa Martin stal jeho novým domovom. Stvárnil tu takmer dve desiatky postáv v žánrovo širokom zábere – Macbeth v rovnomennej Shakespearovej dráme, Ladislav v Jégého Ceste životom, Ján v adaptácii prózy Jána Roznera Sedem dní do pohrebu. Za poslednú menovanú dostal aj ocenenie DOSKY za najlepší herecký výkon sezóny. Divácky veľmi úspešnou sa stala postava Janka Kráľa v inscenácii www.narodnycintorin.sk, tiež ocenená cenou DOSKY, alebo titulná postava v adaptácii rozprávky Braňa Jobusa Muflón Ancijáš. Jeho poslednou hereckou úlohou na doskách martinského divadla bol Nešťastlivec v Ostrovského Lese. Od roku 2014 do roku 2021 bol Daniel Heriban členom Činohry SND. Na javisko Činohry SND vstúpil skromný, ale herecky vyzretý muž, občas glosátor, citlivý pozorovateľ, občas plný úvah nad neistotou sveta a inokedy trpký humorista. Doniesol nadhľad, ľudskosť, smiech, slobodu, pokorné hľadanie postáv, otvorenosť mysle aj mnoho prirodzených pochybností, ktoré na seba nové prostredie viaže. Medzi jeho výrazné postavy počas pôsobenia v SND určite patria charizmatický a strápený Libor z Nevesty hôľ, rafinovaný alibista Paľo z Polnočnej omše, diváci nezabudnú na inteligentne hravého Rohoňa zo Zmierenia alebo Dobrodružstva pri obžinkoch či ľudsky rozkošného Kráľa v hre Ako sa Lomidrevo stal kráľom, kde zároveň z tajov zákulisia tvoril hudbu celej inscenácie. Nebol to však iba komik, ale aj herec dramatických a charakterových úloh ako trpký a dotklivý Ejlert Lovborg z Heddy Gablerovej či tajomný Ezra Chater z Arkádie a láskavý i citlivý Oskar Ekdhal z Fanny a Alexander. Autenticita zas dominovala pri uchopení politického pohlavára v Elitách a zmysel pre grotesknosť a skratku vložil do falošne bláznivého Ernestiho – Einsteina z Fyzikov, ale i bizarného Kocúrka z Divadelného románu, ktorý ovládal všetky perkusie a akordeón. Za toto divadelné obdobie vidieť, že preňho nebol problém byť v rôznom žánri a hľadať preň rôzne prostriedky. Ustavičné hľadanie a skúmanie mu bolo vlastné. Rovnako ako i celoživotné zvládanie byť na rôznych miestach. V tom istom čase účinkovať v SND, dohrávať martinské predstavenia, skúšať a hrávať iné predstavenia v Aréne či GUnaGU, skladať hudbu do divadelných inscenácií, tvoriť vlastné hudobné projekty, koncertovať, nakrúcať. A v zásadných chvíľach byť pri tých, ktorí to potrebujú. Byť oporou rodine a v rodine. Byť človekom s pochopením na plný úväzok. Jeho náhly odchod je prekvapenie, je šok, je výkričník, je zastavenie. Vedenie Slovenského komorného divadla Martin a Slovenského národného divadla s veľkým zármutkom prijalo správu o náhlom úmrtí hereckého kolegu, bývalého člena Slovenského komorného divadla Martin a Činohry SND. Náhlym a nečakaným odchodom Dana Heribana Slovensko prišlo o generačnú divadelnú aj muzikantskú osobnosť.
2/	Doc. Ing. Jozef Matúš, CSc, mimoriadny profesor sa narodil v Trnave, rektor UCM. Na Univerzite sv. Cyrila a Metoda pôsobil od jej vzniku v roku 1997 najskôr ako externý, od roku 2000 ako interný pedagóg. Na Fakulte masmediálnej komunikácie bol vedúcim katedry marketingovej komunikácie, prodekanom pre výchovno-vzdelávaciu činnosť a od roku 2004 dekanom až do zvolenia za rektora. Na univerzite pôsobil aj ako školiteľ, riešiteľ vedecko-výskumných úloh, bol autorom mnohých štúdií a odborných článkov. Docent Matúš bol v minulosti popredným funkcionárom futbalového klubu Spartak Trnava, s jeho pôsobením v ňom sú spojené tri majstrovské tituly Spartaka.
Čestné občianstvo mesta Trnava
1/	PaedDr. Gabriel Kalapoš PaedDr. Gabriel Kalapoš je skutočným prínosom pre mesto Trnava nielen pre svoje umelecké schopnosti, ale predovšetkým pre dlhoročné a mimoriadne záslužné pôsobenie v oblasti kultúry a vzdelávania. Ako zakladateľ a dirigent zboru Cantica Nova viedol zbor cez štyri desaťročia, počas ktorých preukázal nielen hudobný talent, ale aj výnimočnú schopnosť motivovať a viesť mladých ľudí. Pod jeho vedením zbor reprezentoval mesto Trnava získal významné ocenenia doma i v zahraničí a stal sa symbolom kultúrneho života.
Uznanie za zásluhy o rozvoj a reprezentáciu mesta Trnava
1/	Komunita sestier uršulínok od príchodu sestier uršulínok do Trnavy ubehlo už 300 rokov. Tento míľnik pribudol do histórie mesta 24.9.1724. Odvtedy sa sestry neúnavne venujú výchove a vyučovaniu mládeže. Sestry uršulínky neodradili žiadne ťažkosti, neustále priestorové problémy či vyvezenie z kláštora. Po páde komunizmu sa do Trnavy vrátili späť. Hneď v roku 1990 otvorili Gymnázium Angely Merici. O rok neskôr začala pôsobiť aj základná škola. Školy pôsobia na území mesta Trnava dodnes. Sestry uršulínky si zaslúžia pri príležitosti významného jubilea ocenenie za ich neúnavnú činnosť v oblasti výchovy a vzdelávania.
2/	Plavecký klub STU Trnava Plavecký klub STU Trnava dlhodobo pracuje a vychováva plaveckú mládež. Dosahuje výborné výsledky v plaveckých súťažiach na medzinárodnej úrovni. Každý rok organizuje Veľkú cenu Trnavy v plávaní /tohto roku je to 47. ročník/ a dlhodobo reprezentuje mesto Trnava.
3/	Bc. František Albert fyzioterapeut, tréner 1. triedy pre fitness, kulturistiku a silový trojboj, národný rozhodca WUAP, viceprezident AWPC- Slovakia pre silový päťboj žiakov stredných škôl – Venuje sa kondičnej príprave klientov, rozvoju fyzickej aktivity a osobnej pohody (well being). Taktiež zaznamenal úspechy na poli fyzioterapie pri zmierňovaní porúch muskulo-skeletárneho aparátu u osôb do 18 rokov. Ako tréner sa venuje prednáškovej činnosti. V športových agentúrach poriada semináre so športovcami a na základných školách uskutočňujú prednášky a súťaže. Pod vedením Františka Alberta sa pretekári Gym Štúdia Albert pravidelne zúčastňujú podujatí federácií World United Amateur Powerlifter - WUAP a Slovenskej amatérskej federácie silového trojboja - AWPC-Slovakia.  Gym Štúdio Albert je organizátorom a spoluorganizátorom viacerých súťaží. Osobitnú časť súťaženia tvorí klubová súťaž Za 100 dní do Formy. Pod klubovým logom silového trojboja a tlaku na lavičke dosahujú reprezentanti Gym štúdia Albert úspechy na domácej i zahraničnej scéne. Na Majstrovstvách Slovenska, Európy a MS vybojovali úctyhodný počet zlatých medailí. Trénerské úspechy: V silovom trojboji a tlaku na lavičke vybojovali pretekári 266 slovenských, 49 európskych a 43 svetových rekordov a získali 116 zlatých, 17 strieborných a 11 bronzových medailí. GYM ŠTÚDIO ALBERT má 33 majstrov Slovenska, 12 majstrov Európy a 9 majstrov sveta. 
4/	Prof. Ing. František Ohrablo, PhD bol navrhnutý na ocenenie za významnú dlhoročnú pedagogickú činnosť a pre svoj výrazný prínos v oblasti architektúry a stavebníctva.	
Uznanie za zásluhy o rozvoj a reprezentáciu mesta Trnava /in memoriam/
1/	Veronika Ilavská-Schmidtová sa narodila v gemerskom Lubeníku a obyvateľkou nášho mesta je od šiestich mesiacov, keď jej otec získal v Trnave zamestnanie.  V detstve sa venovala športovej gymnastike, no napokon dala prednosť hádzanej. Za TJ Spartak TAZ Trnava hrala do tridsiatich dvoch rokov. Po skončení pretekárskej činnosti prešla vo svojom materskom klube na trénerskú dráhu. Trnavčanku Veroniku Schmidtovú, po vydaji Ilavskú prvý raz zaradili do reprezentačného výberu Československa pred majstrovstvami sveta žien v Juhoslávii. Ľavá krídelníčka z nášho mesta sa výrazným spôsobom pričinila v päťdesiatom siedmom roku o získanie historického prvenstva reprezentantiek ČSR v tomto olympijskom loptovom odvetví, hoci pred šampionátom nemala na svojom konte ani jeden oficiálny medzištátny zápas. Dvadsaťročná V. Schmidtová prekonala brankárky súperiek v belehradských MS päťkrát, z toho dva razy skórovala pri finálovom víťazstve nad Maďarskom. Prvý hádzanársky oddiel v Trnave bol založený v lete 1947. Najúspešnejšou hráčkou 75-ročnej histórie je Veronika Ilavská-Schmidtová, majsterka sveta z roku 1957 a od januára 2011 členka Siene slávy slovenskej hádzanej. 
Cena Mesta Trnava
1/	Doc.PhDr.Juraj Roháč celý svoj profesionálny život zasvätil archívnictvu a výchove mladých archivárov. Svoju profesionálnu kariéru začínal v Štátnom okresnom archíve v Trnave pod vedením prof. Šimončiča, ktorý ho uviedol do praktickej archivárskej a vštepil mu lásku k archívnym dokumentom. Odbornosť a lásku k archívnym dokumentom doc. Juraj Roháč následne odovzdával svojím študentom počas pôsobenia na Filozofickej fakulte Univerzity Komenského v Bratislave od roku 1987 až do dôchodku v roku 2024. Doc. Roháč vychoval množstvo kvalitných archivárov, ktorí pôsobia v rôznych typoch archívov na Slovensku i v zahraničí. Počas svojej kariéry publikoval množstvo štúdií a článkov k histórii Trnavy, predniesol mnoho prednášok, výraznou mierou sa podieľal na vydaní monografie Trnavy. Pána Juraja Roháča si váži archivárska societa nielen pre jeho odbornosť, zanietenosť k práci, ale aj pre jeho povahové vlastnosti – je to človek láskavý, dobroprajný a obetavý, ktorý vždy rád pomôže. 
2/	Mgr. art. Stanislav Šurin sa narodil v Trnave. Je zakladateľ a organizátor medzinárodného festivalu Trnavské organové dni. Organizuje festivaly v Bratislave, Piešťanoch, Modre, Banskej Bystrici a Dolnom Kubíne. V roku 2000 zorganizoval prvú  medzinárodnú konferenciu v oblasti historických organov, zaslúžil sa o ochranu a reštaurovanie organov v Bazilike sv. Mikuláša. Zaslúžil sa o získanie ceny FENIX Ministerstva kultúry SR za najlepšie zreštaurovanú kultúrnu pamiatku roku 2012 pre Trnavu. Je členom Komisie odborníkov pre historické organy Hudobného centra Bratislava. V rokoch 2006 – 2008 pracoval ako hlavný diecézny hudobník Bratislavsko-trnavskej arcidiecézy. Na svojom konte má vyše 20 CD nahrávok. Dlhoročne spolupracoval s orchestrom a zborom Slovenskej filharmónie.
3/	Mgr. Oľga Hajmássyová sa narodila v Seredi. Atletike sa naplno začala venovať počas štúdia v Pedagogickom inštitúte v Trnave. Jej prvým trénerom bol odborný asistent Jozef Lukovič, neskôr známy aj z vedenia volejbalistiek TJ Vysoké školy. Oľgina medailová zbierka z celoštátnych a národných šampionátov bola pozoruhodná. Viackrát jej otvorila dvere do reprezentačných výberov na medzištátne stretnutia. V atletike toho dokázala naozaj veľa. Po zásluhe prebrala rôzne ocenenia na mestskej, župnej či olympijskej úrovni. Bývalá popredná slovenská pretekárka (šprint, prekážky, diaľka), postupom času čelná funkcionárka, trénerka a organizátorka, neodpočíva ani v zaslúženom dôchodku. V trnavskej Slávii sa trénersky venuje mladým zverencom.
Cena Mesta Trnava in memoriam
1/	Marián Mrva Marián „Makar“ Mrva bol výnimočný hudobník a publicista, ktorého tvorivá činnosť priniesla Trnave výrazné kultúrne obohatenie a propagáciu na domácej i medzinárodnej úrovni. Jeho hudobné pôsobenie zahŕňalo účinkovanie v kapelách, ako sú Silvermen čo Old Boys Jazz Band a spoluprácu s miestnymi umelcami. Mrva sa angažoval aj v šírení trnavskej kultúry cez novinársku tvorbu, kde propagoval históriu, tradície i moderné prvky mesta. Zároveň sa venoval zhudobňovaniu poézie a textov, často inšpirovaných lokálnymi autormi, čím pomáhal zachovávať a prezentovať trnavské umelecké dedičstvo širokej verejnosti. Jeho kultúrny prínos presahoval samotnú hudbu – písal články o trnavskej kultúre, podporoval miestnu scénu a rozvíjal komunitu, v ktorej sa angažoval. Jeho osobný a profesionálny odkaz zostáva dôležitou súčasťou kultúrnej identity Trnavy.

